******

**MT**

***Kumitat Ekonomiku u Soċjali Ewropew***

**REGOLI LI JIRREGOLAW**

**IL-PREMJU TAL-KESE GĦAS-SOĊJETÀ ĊIVILI TAL-2019**

***L-ippremjar tal-eċċellenza fl-inizjattivi tas-soċjetà ċivili***

**AKTAR NISA FIS-SOĊJETÀ U FL-EKONOMIJA TAL-EWROPA**

# **L-għan u l-iskop globali tal-Premju għas-Soċjetà Ċivili**

Għall-Kumitat Ekonomiku u Soċjali Ewropew (il-“KESE” jew il-“Kumitat”), l-**għan** tal-premju, li jingħata kull sena, huwa li jippremja u jinkoraġġixxi inizjattivi min-naħa tal-organizzazzjonijiet tas-soċjetà ċivili u/jew individwi li kkontribwixxew b’mod sinifikanti għall-promozzjoni tal-identità u l-integrazzjoni Ewropej.

Għalhekk, l-**iskop globali** tal-premju huwa li joħloq sensibilizzazzjoni dwar il-kontribut li jistgħu jagħtu l-organizzazzjonijiet tas-soċjetà ċivili u/jew l-individwi għall-ħolqien ta’ identità u ċittadinanza Ewropej b’mod li jħaddnu l-valuri komuni li jiffurmaw il-pedament tal-integrazzjoni Ewropea.

# **Tema tal-Premju tal-KESE għas-Soċjetà Ċivili 2019: Aktar nisa fis-soċjetà u fl-ekonomija tal-Ewropa**

L-ugwaljanza bejn in-nisa u l-irġiel hija għan ta’ żvilupp sostenibbli[[1]](#footnote-2) maqbul fuq livell internazzjonali kif ukoll valur fundamentali u prinċipju tal-Unjoni Ewropea[[2]](#footnote-3). Hija wkoll mutur għat-tkabbir ekonomiku, u t-telf ekonomiku minħabba d-disparità bejn is-sessi fl-impjiegi huwa stmat bħala EUR 370 biljun fis-sena[[3]](#footnote-4).

Madankollu, skont l-aħħar data disponibbli, in-nisa jammontaw għal 51 % tal-popolazzjoni tal-UE[[4]](#footnote-5), iżda l-perċentwal tan-nisa fl-impjieg huwa ta’ 67 %[[5]](#footnote-6) (b’55 % biss tan-nisa bi 3 itfal jew aktar impjegati meta mqabbla ma’ 85 % tal-irġiel)[[6]](#footnote-7); 32 % tan-nisa jaħdmu part-time[[7]](#footnote-8) meta mqabbla ma’ 8 % biss tal-irġiel, u d-differenza medja bejn il-pagi tal-irġiel u n-nisa għadha madwar 16 %[[8]](#footnote-9), li twassal għal diskrepanza medja fil-pensjonijiet bejn is-sessi ta’ aktar minn 38 %[[9]](#footnote-10). Barra minn hekk, diversi fatturi jagħmlu l-impjiegi prekarji aktar prevalenti fost in-nisa (27 %) milli fost l-irġiel (15 %)[[10]](#footnote-11). In-nisa jirrappreżentaw l-akbar potenzjal intraprenditorjali mhux sfruttat, u jikkostitwixxu 31 % biss tal-intraprendituri[[11]](#footnote-12), 46 % tal-persuni li għandhom grad ta’ PhD, 33 % tar-riċerkaturi u 20 % tal-ogħla persunal akkademiku[[12]](#footnote-13). Huma biss 6,3 % tal-pożizzjonijiet ta’ uffiċjal kap eżekuttiv f’kumpaniji ewlenin elenkati fl-UE li huma okkupati min-nisa, u huma biss 26,7 % tal-membri tal-bord ta’ dawn il-kumpaniji li huma nisa[[13]](#footnote-14). Fl-aħħar nett, huma biss 13 % tas-sindki eletti u 29 % tal-membri tal-gvernijiet u l-assemblej reġjonali li huma nisa[[14]](#footnote-15) u, bħala medja, il-perċentwal ta’ nisa fil-parlamenti u l-gvernijiet nazzjonali huwa stmat li ma jaqbiżx it-30 %[[15]](#footnote-16), meta mqabbel ma’ 36,4 % fil-Parlament Ewropew[[16]](#footnote-17).

Il-kwistjoni tal-promozzjoni tal-ugwaljanza bejn il-ġeneri hija importanti ħafna għall-Ewropej: stħarriġ speċjali tal-Ewrobarometru dwar l-ugwaljanza bejn il-ġeneri ppubblikat fl-2017 juri li 84 % ta’ dawk li wieġbu jqisu li l-ugwaljanza bejn il-ġeneri hija importanti għalihom (inkluż 80 % tal-irġiel)[[17]](#footnote-18).

Matul dawn l-aħħar sittin sena, l-UE għamlet progress kbir billi adottat sensiela ta’ direttivi dwar l-ugwaljanza u kontra d-diskriminazzjoni, programmi ta’ politika u strumenti finanzjarji li jippromovu l-ugwaljanza bejn il-ġeneri fl-Unjoni Ewropea[[18]](#footnote-19). L-UE hija konxja li l-isforzi mmirati lejn it-tnaqqis tad-disparità bejn is-sessi jeħtieġ li jiżdiedu. Fil-fatt, il-Kummissjoni Ewropea stmat li, bir-rata attwali ta’ progress, iridu jgħaddu 70 sena biex il-kompiti domestiċi jinqasmu b’mod ugwali bejn l-irġiel u n-nisa, 30 sena qabel ir-rata tal-impjiegi tan-nisa tilħaq 70 % u 20 sena biex tinkiseb parità politika[[19]](#footnote-20). Id-Dikjarazzjoni Konġunta tat-Triju dwar l-ugwaljanza bejn l-irġiel u n-nisa ffirmata f’Lulju 2017 mill-Presidenza Estonjana, Bulgara u Awstrijaka tat impenn biex l-ugwaljanza bejn il-ġeneri terġa’ titpoġġa fuq il-lista ta’ prijoritajiet tal-UE[[20]](#footnote-21).

Il-KESE jagħti importanza kbira lill-ugwaljanza bejn il-ġeneri. L-Artikolu 1 tar-Regoli ta’ Proċedura tiegħu daħal fis-seħħ fil-15 ta’ Marzu 2019 u jiddikjara li “il-Kumitat għandu jiżgura r-rispett tal-prinċipju tal-ugwaljanza bejn il-ġeneri u tal-prinċipju tan-nondiskriminazzjoni, kif definiti mil-liġi tal-Unjoni Ewropea, fil-politiki kollha tagħha.”

Fl-Opinjoni reċenti tiegħu dwar *Kwistjonijiet ta’ ugwaljanza bejn il-ġeneri*, il-KESE appella għal “impenn qawwi favur l-ugwaljanza bejn il-ġeneri mill-istituzzjonijiet tal-UE, il-gvernijiet, is-soċjetà ċivili u s-settur privat”[[21]](#footnote-22). Għalhekk, fis-sena tal-elezzjonijiet tal-UE tal-2019 il-KESE ddeċieda li jagħti l-premju għas-soċjetà ċivili lil organizzazzjonijiet jew individwi li ħadu azzjoni f’oqsma li jagħtu s-setgħa u l-kapaċità lin-nisa f’termini ekonomiċi u soċjali. Dan jikkorrispondi wkoll għall-ewwel tliet oqsma ta' prijorità tal-“[*Impenn Strateġiku għall-Ugwaljanza bejn il-Ġeneri 2016-2019*](https://ec.europa.eu/anti-trafficking/sites/antitrafficking/files/strategic_engagement_for_gender_equality_en.pdf)”[[22]](#footnote-23) li għadu fis-seħħ, jiġifieri:

* iż-żieda tal-parteċipazzjoni tan-nisa fis-suq tax-xogħol u l-indipendenza ekonomika ugwali tan-nisa u l-irġiel;
* it-tnaqqis tad-differenzi bejn il-pagi, il-qligħ u l-pensjonijiet tal-irġiel u n-nisa u għaldaqstant il-ġlieda kontra l-faqar fost in-nisa; u
* l-promozzjoni tal-ugwaljanza bejn in-nisa u l-irġiel fit-teħid ta’ deċiżjonijiet.

# **Eliġibbiltà**

## **Kandidati eliġibbli**

Il-Premju tal-KESE għas-Soċjetà Ċivili huwa miftuħ għall-organizzazzjonijiet tas-soċjetà ċivili kollha (minn hawn ’il quddiem: “CSOs”) reġistrati uffiċjalment fi ħdan l-Unjoni Ewropea, u li jaġixxu fil-livell lokali, nazzjonali, reġjonali jew Ewropew. Huwa miftuħ ukoll għall-individwi.

Organizzazzjonijiet tas-soċjetà ċivili kif definiti fl-Opinjoni tal-KESE dwar *Ir-rwol u l-kontribut tal-organizzazzjonijiet tas-soċjetà ċivili fil-bini tal-Ewropa* huma “strutturi organizzattivi li l-membri tagħhom għandhom għanijiet u responsabbiltajiet ta’ interess ġenerali u li jaġixxu wkoll bħala medjaturi bejn l-awtoritajiet pubbliċi u ċ-ċittadini”[[23]](#footnote-24). Huma involuti b’mod attiv fit-tfassil tal-affarijiet pubbliċi fuq il-bażi tat-tħassib tagħhom stess, billi jużaw l-għarfien, il-kapaċitajiet u l-ambitu għall-azzjoni speċifiċi tagħhom. Huma jaġixxu b’mod awtonomu u s-sħubija tinvolvi impenn mill-membri tal-pubbliku ġenerali biex jieħdu sehem fix-xogħol u fl-attivitajiet ta’ dawk l-organizzazzjonijiet. Din id-definizzjoni tinkludi l-hekk imsejħa atturi tas-suq tax-xogħol, jiġifieri l-imsieħba soċjali, l-organizzazzjonijiet li jirrappreżentaw l-oqsma soċjali u ekonomiċi, l-organizzazzjonijiet mhux governattivi li jlaqqgħu flimkien persuni f’kawża komuni, bħall-organizzazzjonijiet ambjentali, l-organizzazzjonijiet li jiddefendu d-drittijiet tal-bniedem, l-assoċjazzjonijiet tal-konsumatur, l-organizzazzjonijiet tal-karità, l-organizzazzjonijiet kulturali, u l-organizzazzjonijiet edukattivi u ta’ taħriġ, eċċ; l-organizzazzjonijiet ibbażati fil-komunità, jiġifieri l-organizzazzjonijiet stabbiliti fi ħdan is-soċjetà fil-livell l-iżjed bażiku li jsegwu għanijiet li jitqajmu mill-membri tagħhom stess, pereżempju l-organizzazzjonijiet taż-żgħażagħ, l-assoċjazzjonijiet tal-familja u l-organizzazzjonijiet kollha li permezz tagħhom iċ-ċittadini jipparteċipaw fil-ħajja lokali u muniċipali; il-komunitajiet reliġjużi. L-organizzazzjonijiet tas-soċjetà ċivili stabbiliti minn att leġislattiv jew regolatorju u/jew li l-affiljazzjoni tagħhom hija parzjalment jew totalment obbligatorja (eż. assoċjazzjonijiet professjonali)[[24]](#footnote-25) huma wkoll eliġibbli.

L-individwi huma persuni fiżiċi. Iċ-ċittadini tal-UE huma eliġibbli, irrispettivament mill-pajjiż ta’ residenza tagħhom. Iċ-ċittadini ta’ pajjiżi terzi huma eliġibbli wkoll, bil-kundizzjoni li jkunu residenti legalment fit-territorju tal-UE. Il-membri tal-KESE, id-delegati tas-CCMI, il-persunal tal-KESE, il-membri tal-bord tal-evalwazzjoni u l-qraba tagħhom mhumiex eliġibbli biex jieħdu sehem.

## **Inizjattivi eliġibbli**

L-iskop speċifiku tal-Premju għas-Soċjetà Ċivili 2019 huwa li jippremja inizjattivi innovattivi li jkunu saru fit-territorju tal-UE li għandhom l-għan li **jqajmu kuxjenza dwar l-ugwaljanza bejn il-ġeneri fl-UE u jiġġieldu għaliha. Fil-kuntest ta’ dan il-premju, l-ugwaljanza bejn il-ġeneri tinftiehem li tfisser mhux biss drittijiet indaqs, iżda wkoll opportunitajiet, responsabbiltà, tisħiħ tal-pożizzjoni u parteċipazzjoni indaqs fl-isferi kollha tal-ħajja ekonomika u soċjali.**

Dawn l-inizjattivi jridu jkunu diġà ġew implimentati jew għadhom għaddejjin. **Huma esklużi inizjattivi li huma ppjanati iżda li għadhom ma bdewx l-implimentazzjoni sas-6 ta' Settembru 2019 (data tal-għeluq għat-tressiq tal-applikazzjonijiet).**

Biex ikunu eliġibbli, l-attivitajiet/inizjattivi għandhom ikopru mill-anqas wieħed mill-oqsma li ġejjin:

* Il-ġlieda kontra l-isterjotipi tal-ġeneri, l-imġiba u l-preġudizzji soċjali diskriminatorji fl-isferi kollha tal-ħajja ekonomika u soċjali, inkluż dawk li jistgħu jillimitaw l-iżvilupp tat-talenti naturali tan-nisa u l-irġiel u dawk marbuta mal-għażliet edukattivi u professjonali tagħhom;
* Is-sensibilizzazzjoni dwar il-konsegwenzi tal-isterjotipi tal-ġeneri maħluqa mill-kontenut tal-midja;
* Il-ġlieda kontra s-segregazzjoni orizzontali fis-suq tax-xogħol kemm fir-rigward ta' oqsma b'forza tax-xogħol prinċipalment magħmula minn irġiel bħax-xjenza u t-teknoloġija kif ukoll dawk bi preżenza b’saħħitha tan-nisa u spiss remunerazzjoni aktar baxxa bħall-edukazzjoni, il-kura tas-saħħa u s-servizzi soċjali;
* Il-ġlieda kontra s-segregazzjoni vertikali fis-suq tax-xogħol, il-promozzjoni ta’ opportunitajiet indaqs għall-parteċipazzjoni tan-nisa f’impjiegi b’ħiliet għolja u pożizzjonijiet ta’ tmexxija fil-bordijiet korporattivi;
* Il-ġlieda kontra x-xejriet tas-segregazzjoni tal-ġeneri fl-edukazzjoni u t-taħriġ;
* Il-promozzjoni tal-intraprenditorija tan-nisa, speċjalment f’setturi mhux tradizzjonali, it-tisħiħ tal-aċċess tan-nisa għall-finanzi u l-indirizzar tal-isfidi li jiffaċċjaw l-intraprendituri nisa;
* Is-sensibilizzazzjoni dwar l-importanza tal-indipendenza ekonomika tan-nisa;
* Il-ġlieda kontra d-differenzi bejn il-pagi u l-pensjonijiet tal-irġiel u n-nisa;
* Il-promozzjoni tal-ugwaljanza bejn il-ġeneri fit-teħid tad-deċiżjonijiet;
* L-indirizzar tal-ħtiġijiet speċifiċi tan-nisa b’responsabbiltajiet tal-familja (tfal u dipendenti adulti), il-promozzjoni tal-bilanċ bejn ix-xogħol u l-ħajja relatata mal-ġeneri, pereżempju permezz ta' inizjattivi biex jinqasmu l-kura u l-kompiti domestiċi b’mod ġust u permezz tal-iżvilupp ta’ infrastruttura soċjali u ekonomika affordabbli u aċċessibbli għall-eżerċizzju ta' drittijiet indaqs (faċilitajiet ta’ kura, xejriet ta’ xogħol, eċċ.);
* L-indirizzar tal-isfidi speċifiċi li qed jiffaċċjaw in-nisa vulnerabbli, bħal nisa b’livell baxx ta’ kwalifiki, ommijiet waħedhom, ħaddiema nisa li jerġgħu jidħlu fis-suq tax-xogħol, nisa b’diżabilità, migranti, minoranzi etniċi;
* Is-sensibilizzazzjoni, il-promozzjoni tat-tagħlim reċiproku u t-tixrid ta’ prassi tajba dwar dak imsemmi hawn fuq.

# **Proċedura tal-applikazzjoni u skadenza**

L-applikazzjonijiet għandhom isiru billi timtela l-formola tal-applikazzjoni onlajn ([www.eesc.europa.eu/civilsocietyprize](http://www.eesc.europa.eu/civilsocietyprize)). F’każijiet ġustifikati b’mod xieraq marbuta ma’ problemi tekniċi ddokumentati, il-KESE jista' jippermetti lill-kandidati japplikaw bil-posta elettronika, bil-faks jew bil-posta.

L-applikazzjoni jrid ikun fiha l-informazzjoni kollha li l-bord tal-għażla jirrikjedi biex:

* jaċċerta li l-organizzazzjonijiet tas-soċjetà ċivili jew l-individwi kkonċernati jissodisfaw il-kriterji formali ta’ dħul;
* jaċċerta li l-organizzazzjonijiet tas-soċjetà ċivili jew l-individwi kkonċernati jikkonformaw mal-kriterji ta’ esklużjoni;
* jaċċerta li l-organizzazzjonijiet tas-soċjetà ċivili jew l-individwi kkonċernati jaċċettaw id-dispożizzjonijiet li jikkonċernaw ir-responsabbiltà, il-kontrolli, l-awditi u l-liġi applikabbli;
* jevalwa l-merti sostantivi ta’ kull applikazzjoni fir-rigward tal-kriterji tal-għoti.

Għal dan il-għan, kull applikazzjoni trid tinkludi d-Dikjarazzjoni fuq l-unur debitament mimlija u ffirmata dwar il-kriterji tal-esklużjoni u l-kriterji tal-eliġibbiltà (Appendiċi 1).

Qabel ma jingħata l-premju, il-kandidati se jintalbu jirritornaw il-Formola tal-Entità Legali u Formola tal-Identifikazzjoni Finanzjarja mimlija kif suppost u ffirmati kif ukoll id-dokumenti ġustifikattivi rilevanti. Il-formoli huma disponibbli fuq:

<https://ec.europa.eu/info/publications/legal-entities_mt>

u

<https://ec.europa.eu/info/publications/financial-identification_mt>

L-applikazzjonijiet jistgħu jiġu abbozzati fi kwalunkwe lingwa uffiċjali tal-UE. Madankollu, biex jitħaffef il-proċess tal-evalwazzjoni, il-KESE japprezza jekk jirċievi l-formola tal-applikazzjoni bl-Ingliż jew bil-Franċiż.

Is-sottomissjoni ta' applikazzjoni timplika l-aċċettazzjoni tat-termini u l-kundizzjonijiet kollha stipulati fid-dokumenti tal-konkors u, fejn xieraq, ir-rinunzja tat-termini u l-kundizzjonijiet ġenerali jew speċifiċi tal-kandidat.

L-iskadenza finali biex jintbagħtu l-applikazzjonijiet hija **l-Ġimgħa 6 ta’ Settembru 2019 fl-10:00 (CEST)**.

Sabiex is-sistema ma jkollhiex volumi kbar iżżejjed, **aħna nirrakkomandaw li l-kandidati jibagħtu l-applikazzjonijiet tagħhom bil-quddiem**.

Il-kandidati jistgħu jissottomettu applikazzjoni waħda biss. Il-parteċipazzjoni fil-kompetizzjoni hija mingħajr ħlas. Jekk il-preparazzjoni u t-trażmissjoni tal-applikazzjoni jinvolvu spejjeż għal kandidat speċifiku, dawn ma jiġux rimborżati.

Il-kandidati se jaraw messaġġ fuq l-iskrin li jikkonferma li l-applikazzjoni tkun intbagħtet b’suċċess.

# **Evalwazzjoni u għoti**

## **Il-passi tal-evalwazzjoni**

L-evalwazzjoni se titwettaq minn bord ta’ esperti magħmul minn 10 membri (il-“bord tal-evalwazzjoni”), li huma soġġetti għar-rekwiżiti dwar il-kunflitt ta' interess stabbiliti fir-Regolament Finanzjarju[[25]](#footnote-26). L-evalwazzjoni se tkun ibbażata biss fuq l-informazzjoni pprovduta fil-formola tal-applikazzjoni mibgħuta.

Il-KESE jirriżerva d-dritt li ma jiżvelax l-identità tal-membri tal-bord tal-evalwazzjoni; madankollu, din tista’ tiġi żvelata wara l-għoti.

Il-parteċipanti m’għandhomx jikkuntattjaw lill-membri tal-bord tal-evalwazzjoni għal kwalunkwe raġuni relatata mal-premju matul il-proċedura kollha. Kwalunkwe tentattiv bħal dan jirriżulta fi skwalifika.

Id-deċiżjonijiet tal-bord tal-evalwazzjoni huma finali, jorbtu u ma jistgħux jiġu kkontestati.

Il-proċedura se ssir f’ħames passi:

1. verifika tal-eliġibbiltà tal-kandidati;
2. verifika tal-eliġibbiltà tal-inizjattivi proposti għall-premju;
3. verifika ta’ nonesklużjoni tal-kandidati;
4. evalwazzjoni tal-kwalità tal-inizjattivi proposti għall-premju fuq il-bażi tal-kriterji tal-għoti;
5. l-għoti tal-premju.

Il-KESE se jivvaluta l-eliġibbiltà, in-nuqqas ta’ esklużjoni u l-kwalità fl-ebda ordni partikolari. L-applikanti għandhom jgħaddu mill-passi kollha biex jingħataw il-premju. L-ebda feedback mhu se jingħata lill-kandidati sa tmiem il-proċedura. Ir-riżultati se jiġu mgħarrfa lill-kandidati kollha kemm jista’ jkun malajr u fi kwalunkwe każ fi żmien 15-il jum kalendarju wara li tkun ittieħdet id-deċiżjoni tal-għoti mill-uffiċjal tal-awtorizzazzjoni (pass 5), b’mod proviżorju sal-aħħar ta’ Novembru 2019.

### **Verifika tal-eliġibbiltà tal-kandidati**

Biex ikunu eliġibbli, il-kandidati għandhom jissodisfaw ir-rekwiżiti tal-punt 3.1 ta’ hawn fuq.

Il-kandidati kollha għandhom jipprovdu dikjarazzjoni fuq l-unur (Appendiċi 1), debitament iffirmata u datata (minn rappreżentant awtorizzat fil-każ tal-organizzazzjonijiet tas-soċjetà ċivili), fejn jistqarru li huma eliġibbli għal dan il-premju. Din id-dikjarazzjoni hija parti mid-dikjarazzjoni użata għall-kriterji tal-esklużjoni (ara l-punt 5.1.3 hawn taħt). Għalhekk, dikjarazzjoni waħda biss li tkopri ż-żewġ aspetti għandha tiġi pprovduta minn kull kandidat.

Il-KESE se jevalwa l-eliġibbiltà tal-kandidati fuq il-bażi tad-dikjarazzjoni fuq l-unur. Qabel ma jingħata l-premju, il-KESE se jitlob lill-kandidati biex jipprovdu Formola tal-Entità Legali mimlija u ffirmata kif suppost bl-evidenza ġustifikattiva (ara l-punt 4 ta’ hawn fuq).

Il-KESE jirriżerva d-dritt li jitlob il-formola msemmija hawn fuq u l-evidenza ġustifikattiva mingħand kwalunkwe kandidat fi kwalunkwe ħin matul il-proċedura tal-evalwazzjoni. F’dan il-każ, il-kandidat għandu jipprovdi l-formola u l-evidenza ġustifikattiva mingħajr dewmien. Il-KESE jista' jirrifjuta l-applikazzjoni jekk il-formola u l-evidenza ġustifikattiva ma jingħatawx fil-ħin.

### **Verifika tal-eliġibbiltà tal-inizjattivi**

L-eliġibbiltà tal-inizjattivi proposti għall-premju se tiġi vverifikata fuq il-bażi tal-formola tal-applikazzjoni onlajn. Biex ikunu eliġibbli, l-inizjattivi proposti għall-premju għandhom jissodisfaw ir-rekwiżiti tal-punt 3.2 ta’ hawn fuq. Attivitajiet oħra mwettqa mill-kandidat ma jiġux ikkunsidrati.

### **Verifika ta’ nonesklużjoni**

Il-kandidati kollha għandhom jipprovdu dikjarazzjoni fuq l-unur (Appendiċi 1), debitament iffirmata u datata (minn rappreżentant awtorizzat fil-każ tal-organizzazzjonijiet tas-soċjetà ċivili), li tgħid li huma ma jaqgħux taħt waħda mis-sitwazzjonijiet ta' esklużjoni msemmija fl-Artikoli 136 u 141 tar-Regolament Finanzjarju u elenkati f’dik id-dikjarazzjoni fuq l-unur.

Il-KESE jirriżerva d-dritt li jivverifika jekk il-kandidati humiex f’waħda mis-sitwazzjonijiet ta’ esklużjoni billi jitolbu d-dokumenti ġustifikattivi elenkati fid-dikjarazzjoni fuq l-unur. F’dan il-każ, il-kandidat għandu jipprovdi d-dokumenti meħtieġa qabel l-iskadenza mogħtija mill-KESE. Il-KESE jista’ jirrifjuta l-applikazzjoni jekk id-dokumenti mitluba ma jingħatawx fil-ħin.

Kandidat m’għandux għalfejn jissottometti dokument speċifiku jekk jinforma lill-KESE li d-dokument inkwistjoni jista’ jiġi aċċessat minn bażi ta’ data pubblika mingħajr ħlas.

### **Evalwazzjoni tal-kwalità**

Il-bord tal-evalwazzjoni se jivvaluta l-kwalità tal-applikazzjonijiet abbażi tal-kriterji tal-għoti stabbiliti hawn taħt. L-evalwaturi se jikkunsidraw biss l-inizjattivi proposti għall-premju, mhux l-attivitajiet l-oħra tal-kandidat. M’hemm l-ebda limitu minimu għal kull kriterju individwali. Madankollu, il-kandidati li jonqsu li jiksbu mill-anqas 50 % tal-punteġġ massimu totali jiġu eliminati.

| **Kriterji tal-għoti tal-premju** | **Punti** |
| --- | --- |
| **Kriterju 1 – Sostenibbiltà**  Dan il-kriterju se jivvaluta l-potenzjal tal-inizjattiva proposta li jkollha impatt fit-tul u li tispira oħrajn fl-Ewropa, jiġifieri li tkun applikata jew adattata għall-istess kategorija ta’ benefiċjarji jew għal kategorija oħra ta’ benefiċjarji x’imkien ieħor fl-istess Stat Membru jew fi Stat Membru ieħor tal-UE. | **35 punt** |
| **Kriterju 2 – Parteċipazzjoni u kollaborazzjoni**  Dan il-kriterju se jevalwa, minn naħa, sa fejn l-inizjattiva proposta tinvolvi b’mod attiv il-benefiċjarji u, min-naħa l-oħra, il-kapaċità tagħha li tikkondividi prattiki tajbin u tqajjem sensibilizzazzjoni dwar kwistjonijiet relatati mat-tema li għaliha jingħata l-premju għas-soċjetà ċivili. F’dan il-kuntest se jitqiesu wkoll kemm l-intersezzjonalità, kif ukoll l-approċċ kollaborattiv ma’ atturi rilevanti oħrajn. | **35 punt** |
| **Kriterju 3 – Innovazzjoni**  Dan il-kriterju se jevalwa l-kreattività tal-inizjattiva proposta, kemm hi unika u l-livell ta’ innovazzjoni fil-kuntest speċifiku tagħha. Għal dan il-għan, l-innovazzjoni hija mifhuma li tfisser kemm ideat ġodda kif ukoll modi ġodda jew imtejba biex tiġi implimentata soluzzjoni jew approċċ eżistenti jew biex tiġi adattata għal kuntest jew grupp fil-mira differenti. | **30 punt** |
| **Punti totali** | **100 punt  (minimu 50 punt)** |

### **L-għoti tal-premju**

Il-premju se jingħata mill-Kumitat, abbażi tal-evalwazzjoni mogħtija mill-bord tal-evalwazzjoni, li se jkun liberu li jiddeċiedi jekk jirrakkomandax li jingħataw il-premjijiet jew le, skont il-valutazzjoni tiegħu tal-kwalità tas-sottomissjonijiet.

Il-KESE jista’ jagħti massimu ta’ 5 premjijiet lill-ewwel 5 kandidati kklassifikati.

# **Flus tal-premju**

Il-Kumitat qed jippjana li jagħti massimu ta’ 5 premjijiet. L-ewwel premju għandu valur ta’ EUR 14 000. L-ammont tat-tieni, it-tielet, ir-raba’ u l-ħames premju huwa ta’ EUR 9 000. Jekk l-ewwel post ikun maqsum bejn iktar minn rebbieħ wieħed (*ex aequo*), l-ammont ta’ kull wieħed mill-premjijiet għall-ewwel post ikun ta' EUR 11 500 rispettivament għal żewġ premjijiet għall-ewwel post, EUR 10 600 għal tliet premjijiet għall-ewwel post, EUR 10 250 għal erba’ premjijiet għall-ewwel post u EUR 10 000 għal ħames premjijiet għall-ewwel post. Il-Kumitat mhux marbut li jagħti l-ħames premjijiet kollha. Il-KESE jista’ jiddeċiedi li ma jagħtix il-Premju għas-Soċjetà Ċivili.

Iċ-ċerimonja tal-għoti tal-premju ser issir matul is-sessjoni plenarja tal-KESE fil-**11-12 ta’ Diċembru 2019**. Żewġ rappreżentanti għal kull rebbieħ se jiġu mistiedna għaċ-ċerimonja tal-għoti. L-ivvjaġġar u l-akkomodazzjoni jiġu organizzati mill-KESE skont ir-regoli li għandhom jiġu notifikati lir-rebbieħa fi żmien debitu.

Il-premjijiet se jitħallsu permezz ta’ trasferiment bankarju fi żmien 30 jum miċ-ċerimonja tal-għoti, bil-kundizzjoni li r-rebbieħa jkunu ssottomettew id-dokumenti kollha mitluba. Ir-rebbieħa huma responsabbli għall-ħlas ta’ taxxi u ħlasijiet applikabbli meta jużaw il-flus tal-premju.

# **Data personali**

Id-data personali li tinsab fid-dokumenti tal-applikazzjoni (bħall-isem u l-indirizz) se tiġi pproċessata skont ir-Regolament (UE) 2018/1725 dwar il-protezzjoni ta' persuni fiżiċi fir-rigward tal-ipproċessar ta' data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta' tali data[[26]](#footnote-27). Sakemm ma jkunx indikat mod ieħor, it-tweġibiet għall-mistoqsijiet u kwalunkwe data personali mitluba biex tiġi evalwata l-applikazzjoni skont ir-regoli tal-konkors se jiġu pproċessati biss għal dak il-għan mid-Dipartiment tal-Komunikazzjoni. Id-dettalji dwar l-ipproċessar tad-data personali huma mehmuża (Appendiċi 2).

Id-data personali tal-kandidat tista’ tiġi rreġistrata fis-Sistema ta’ Individwazzjoni Bikrija u ta’ Esklużjoni (EDES) jekk il-kandidat ikun jinsab f’waħda mis-sitwazzjonijiet imsemmija fl-Artikolu 136 tar-Regolament Finanzjarju u indikata fid-dikjarazzjoni fuq l-unur. Għal aktar informazzjoni, ara l-Istqarrija ta’ Privatezza fuq <https://ec.europa.eu/info/about-european-commission/eu-budget/how-it-works/annual-lifecycle/implementation/anti-fraud-measures/edes_mt>.

# **Rekwiżiti ta' żvelar**

Mingħajr preġudizzju għall-punt 7 ta’ hawn fuq, il-kandidati jagħtu lill-KESE d-dritt li jikkomunika lill-pubbliku, fi kwalunkwe lingwa u bi kwalunkwe mezz u tip ta’ teknika, l-isem tal-kandidati, l-attivitajiet tagħhom u l-valur tal-premju mogħti.

Kwalunkwe komunikazzjoni jew pubblikazzjoni mir-rebbieħa dwar l-attività li għaliha ngħata l-premju għandha tindika li l-attività ngħatat il-Premju tal-KESE għas-Soċjetà Ċivili. Dan l-obbligu japplika għal sena mid-data tal-għoti tal-premju.

# **Responsabbiltà**

Il-kandidati huma unikament responsabbli fil-każ ta’ talba relatata mal-attivitajiet imwettqa fil-qafas tal-premju.

# **Kontrolli u awditi**

Ir-rebbieħa għandhom jaċċettaw il-kontrolli u l-awditi mill-KESE, mill-Uffiċċju Ewropew ta' Kontra l-Frodi (OLAF) u mill-Qorti tal-Awdituri msemmija fl-Artikolu 129 tar-Regolament Finanzjarju u l-obbligi tal-pubbliċità fir-rigward tal-konkors u l-premju li jirċievu, kif dettaljat fil-punt 8 ta’ hawn fuq.

# **Liġi applikabbli, ilmenti u qorti kompetenti**

Il-Premju għas-Soċjetà Ċivili huwa rregolat mid-dritt tal-Unjoni, u kkomplementat, fejn meħtieġ, mid-dritt nazzjonali tal-Belġju.

L-osservazzjonijiet li jikkonċernaw il-proċedura tal-għoti tal-premju jistgħu jitressqu quddiem l-awtorità li tat il-premju permezz tad-dettalji ta’ kuntatt indikati fil-punt 13 ta’ hawn taħt.

Jekk il-kandidati jemmnu li kien hemm amministrazzjoni ħażina, jistgħu jressqu lment lill-Ombudsman Ewropew fi żmien sentejn mid-data li fiha jsiru jafu bil-fatti li fuqhom huwa bbażat l-ilment (ara [http://www.ombudsman.europa.eu](https://www.ombudsman.europa.eu/mt/home)).

Il-qorti responsabbli għal kwistjonijiet relatati ma’ dan il-premju hija l-Qorti Ġenerali tal-Unjoni Ewropea:

General Court of the European Union

Rue du Fort Niedergrünewald

L-2925 Luxembourg

Tel.: +352 43031 Faks: +352 4303 2100

Indirizz elettroniku: [GeneralCourt.Registry@curia.europa.eu](mailto:GeneralCourt.Registry@curia.europa.eu)

URL: [http://curia.europa.eu](http://curia.europa.eu/)

L-informazzjoni dwar il-preżentazzjoni ta’ appelli tista' tinkiseb mill-indirizz indikat hawn fuq.

# **Penali**

Penali finanzjarji ta’ bejn 2 u 10 % tal-valur tal-premju u deċiżjonijiet ta’ esklużjoni mill-kuntratti, l-għotjiet u l-kompetizzjonijiet kollha ffinanzjati mill-baġit tal-Unjoni, jistgħu jiġu imposti fuq parteċipanti li jkunu għamlu dikjarazzjonijiet foloz (Dikjarazzjoni fuq l-unur, Appendiċi 1), jew li jkunu wettqu irregolaritajiet jew frodi, skont il-kundizzjonijiet stabbiliti fl-Artikolu 136 tar-Regolament Finanzjarju.

# **Għal aktar informazzjoni**

Għal aktar informazzjoni, jekk jogħġbok ikkuntattja lil:

Is-Sinjura Anna Comi, segretarjat tad-Dipartiment tal-Komunikazzjoni tal-KESE

Tel.: +32 2 546 93 67

jew

Is-Sinjura Chantal Hocquet, segretarjat tad-Dipartiment tal-Komunikazzjoni tal-KESE

Tel.: +32 2 546 92 99

Tista’ tibgħat ukoll ittra elettronika hawnhekk [civilsocietyprize@eesc.europa.eu](mailto:civilsocietyprize@eesc.europa.eu).

Jekk ikunu rilevanti għall-kandidati potenzjali l-oħra, il-mistoqsijiet u t-tweġibiet se jiġu ppubblikati fil-paġna ddedikata għall-Premju għas-Soċjetà Ċivili fis-sit web tal-KESE ([www.eesc.europa.eu/civilsocietyprize](https://www.eesc.europa.eu/mt/node/62774)). Il-KESE jirrakkomanda lill-kandidati jiċċekkjaw regolarment is-sit web tal-premju sabiex ikollhom l-aħħar informazzjoni aġġornata.

1. Għan ta’ żvilupp sostenibbli tan-NU Nru 5: tinkiseb l-ugwaljanza bejn il-ġeneri u t-tisħiħ tal-pożizzjoni tan-nisa u l-bniet kollha. [↑](#footnote-ref-2)
2. L-Artikoli 2 u 3 tat-TUE; l-Artikoli 8, 19 u 153 tat-TFUE; l-Artikolu 23 tal-Karta tad-Drittijiet Fundamentali tal-UE. [↑](#footnote-ref-3)
3. Eurofound (2016): [The gender employment gap: Challenges and solutions](https://ec.europa.eu/eurostat/cros/system/files/43-2015-the_gender_employment_gap-challenges_and_solutions.pdf) (mhux disponibbli bil-Malti). [↑](#footnote-ref-4)
4. [https://ec.europa.eu/eurostat/statistics-explained/index.php/Gender\_statistics#Earnings](https://ec.europa.eu/eurostat/statistics-explained/index.php/Gender_statistics%23Earnings). [↑](#footnote-ref-5)
5. Idem. [↑](#footnote-ref-6)
6. <https://eige.europa.eu/publications/poverty-gender-and-intersecting-inequalities-in-the-eu>. [↑](#footnote-ref-7)
7. [https://ec.europa.eu/eurostat/statistics-explained/index.php/Employment\_statistics#Rise\_of\_part-time\_and\_temporary\_work](https://ec.europa.eu/eurostat/statistics-explained/index.php/Employment_statistics%23Rise_of_part-time_and_temporary_work). [↑](#footnote-ref-8)
8. <https://ec.europa.eu/eurostat/statistics-explained/index.php/Gender_pay_gap_statistics>. [↑](#footnote-ref-9)
9. <https://www.equalpayday.be/europa/>. [↑](#footnote-ref-10)
10. <https://eige.europa.eu/resources/ti_pubpdf_mh0217250enn_pdfweb_20170503163908.pdf>. [↑](#footnote-ref-11)
11. <http://europa.eu/rapid/press-release_IP-17-481_mt.htm>. [↑](#footnote-ref-12)
12. <https://www.schooleducationgateway.eu/en/pub/experts/role_models_leading_girls_into.htm>. [↑](#footnote-ref-13)
13. <http://europa.eu/rapid/press-release_IP-19-1495_mt.htm>. [↑](#footnote-ref-14)
14. <https://cor.europa.eu/mt/events/Pages/europe-for-her.aspx>. [↑](#footnote-ref-15)
15. <https://ec.europa.eu/eurostat/web/products-eurostat-news/-/EDN-20190306-2>. [↑](#footnote-ref-16)
16. <http://europa.eu/rapid/press-release_IP-19-1495_mt.htm>. [↑](#footnote-ref-17)
17. <http://ec.europa.eu/newsroom/just/document.cfm?doc_id=50074>. [↑](#footnote-ref-18)
18. Ara, pereżempju, id-Direttivi 2006/54/KE; 2014/124/UE; 79/7/KEE; 2004/113/KEE; 92/85/KEE; u 2010/18/UE. [↑](#footnote-ref-19)
19. <http://www.europarl.europa.eu/doceo/document/A-8-2017-0046_MT.html?redirect>. [↑](#footnote-ref-20)
20. Dikjarazzjoni tat-Triju ta' Presidenzi dwar l-Ugwaljanza Bejn in-Nisa u l-Irġiel, disponibbli fuq: <https://www.eu2017.ee/sites/default/files/inline-files/EU2017EE%20Trio%20Presidency%20Declaration%20on%20Equality%20Between%20Women%20and%20Men_0.pdf> [↑](#footnote-ref-21)
21. Opinjoni tal-Kumitat Ekonomiku u Soċjali Ewropew dwar Kwistjonijiet ta' ugwaljanza bejn il-ġeneri (SOC/610), adottata fil-15 ta’ Mejju 2019, pt. 1.3. [↑](#footnote-ref-22)
22. Kummissjoni Ewropea, [*Strategic Engagement for Gender Equality 2016-2019*](https://ec.europa.eu/anti-trafficking/sites/antitrafficking/files/strategic_engagement_for_gender_equality_en.pdf) (SWD(2015)278 final of 3.12.2015, ISBN 978-92-79-53451-5), p. 9 (mhux disponibbli bil-Malti). [↑](#footnote-ref-23)
23. Opinjoni tal-Kumitat Ekonomiku u Soċjali dwar *The role and contribution of civil society organisations in the building of Europe* – CESE 851/1999 tat-22 ta’ Settembru 1999 ([ĠU C 329, 17.11.1999, p. 30](https://eur-lex.europa.eu/legal-content/EN/TXT/?uri=CELEX:51999IE0851)) (mhux disponibbli bil-Malti). [↑](#footnote-ref-24)
24. Dan japplika pereżempju għall-atturi Awstrijaċi tas-suq tax-xogħol. [↑](#footnote-ref-25)
25. Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014 (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 ([ĠU L 193, 30.7.2018, p. 1](https://eur-lex.europa.eu/legal-content/MT/TXT/HTML/?uri=CELEX:32018R1046&from=MT)). [↑](#footnote-ref-26)
26. Regolament (UE) 2018/1725 tal-Parlament Ewropew u tal-Kunsill tat-23 ta' Ottubru 2018 dwar il-protezzjoni ta' persuni fiżiċi fir-rigward tal-ipproċessar ta' data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta' tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE ([ĠU L 295, 21.11.2018, p. 93](https://eur-lex.europa.eu/legal-content/MT/TXT/PDF/?uri=CELEX:32018R1725&from=EN)). [↑](#footnote-ref-27)